CELEX: 32019D1145
Language: lv
Date: 2019-07-04 00:00:00
Title: Komisijas Īstenošanas lēmums (ES) 2019/1145 (2019. gada 4. jūlijs), ar ko bez spēkā esošo pasākumu grozīšanas izbeidz daļēju starpposma pārskatīšanu attiecībā uz antidempinga pasākumiem, kas piemērojami Indijas izcelsmes plastiskā čuguna (saukta arī par čugunu ar lodveida grafītu) cauruļu un caurulīšu importam

5.7.2019   
               
               
                  LV
               
               
                  Eiropas Savienības Oficiālais Vēstnesis
               
               
                  L 181/87
               
            
         KOMISIJAS ĪSTENOŠANAS LĒMUMS (ES) 2019/1145
         (2019. gada 4. jūlijs),
         ar ko bez spēkā esošo pasākumu grozīšanas izbeidz daļēju starpposma pārskatīšanu attiecībā uz antidempinga pasākumiem, kas piemērojami Indijas izcelsmes plastiskā čuguna (saukta arī par čugunu ar lodveida grafītu) cauruļu un caurulīšu importam
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes 2016. gada 8. jūnija Regulu (ES) 2016/1036 par aizsardzību pret importu par dempinga cenām no valstīm, kas nav Eiropas Savienības dalībvalstis (1), un jo īpaši tās 9. panta 1. punktu,
         tā kā:
         1.   PROCEDŪRA
         
         1.1.   Spēkā esošie pasākumi
         
         
                     (1)
                  
                  
                     Patlaban ir spēkā galīgais antidempinga maksājums, kurš noteikts ar Komisijas Īstenošanas regula (ES) 2016/388 (2), kurā grozījumi izdarīti ar Īstenošanas regulu (ES) 2016/1369 (3).
                  
               
                     (2)
                  
                  
                     Attiecīgajam ražojumam piemēro arī galīgo kompensācijas maksājumu, kas noteikts ar Komisijas Īstenošanas regulu (ES) 2016/387 (4).
                  
               1.2.   Pārskatīšanas pieprasījums
         
         
                     (3)
                  
                  
                     Komisija 2018. gada 2. martā saņēma pieprasījumu saskaņā ar Regulas (ES) 2016/1036 (“pamatregula”) 11. panta 3. punktu veikt spēkā esošo antidempinga pasākumu daļēju starpposma pārskatīšanu, attiecinot to tikai uz ražotāju eksportētāju Electrosteel Castings Limited (“Electrosteel”). Pieprasījumu iesniedza četri Savienības ražotāji: Saint-Gobain PAM, Saint-Gobain PAM Deutschland GmbH, Saint-Gobain PAM España S.A. un Duktus (Production) GmbH (“pieprasījuma iesniedzēji”).
                  
               
                     (4)
                  
                  
                     Sākotnējā izmeklēšanā Komisija Electrosteel konstatēja dempinga starpību 4,1 % apmērā, bet galīgā antidempinga maksājuma likme tika noteikta 0 % apmērā, lai novērstu eksporta subsīdiju dubultu uzskaiti, kuras jau tika ņemtas vērā galīgajā kompensācijas maksājumā 9,0 % apmērā. Pieprasījumā bija ietverti pietiekami pierādījumi tam, ka kopš pasākumu noteikšanas Electrosteel ir palielinājis savu dempinga praksi, ka ir mainījušies apstākļi, pamatojoties uz kuriem tika noteikti spēkā esošie pasākumi, un ka šīs pārmaiņas ir ilglaicīgas.
                  
               1.3.   Pārskatīšanas sākšana
         
         
                     (5)
                  
                  
                     Komisija nolēma sākt daļēju starpposma pārskatīšanu saskaņā ar pamatregulas 11. panta 3. punktu, to attiecinot tikai uz dempinga pārbaudi, ciktāl tas attiecas uz Electrosteel. Komisija 2018. gada 4. maijāEiropas Savienības Oficiālajā Vēstnesī publicēja paziņojumu par procedūras sākšanu (“paziņojums par procedūras sākšanu”) (5).
                  
               
                     (6)
                  
                  
                     Pārskatīšanas izmeklēšanas periods bija no 2017. gada 1. aprīļa līdz 2018. gada 31. martam. Sākotnējais izmeklēšanas periods bija no 2013. gada 1. oktobra līdz 2014. gada 30. septembrim.
                  
               1.4.   Ieinteresētās personas
         
         
                     (7)
                  
                  
                     Paziņojumā par procedūras sākšanu Komisija aicināja ieinteresētās personas darīt zināmu savu viedokli. Turklāt Komisija par šo pārskatīšanu īpaši informēja pieprasījuma iesniedzējus, Electrosteel un attiecīgās valsts iestādes un aicināja visus minētos piedalīties.
                  
               
                     (8)
                  
                  
                     Ieinteresētajām personām bija iespēja izteikt savu viedokli rakstiski un pieprasīt uzklausīšanu Komisijai un/vai tirdzniecības procedūru uzklausīšanas amatpersonai. Electrosteel pieprasīja uzklausīšanu Komisijā, un tam tika nodrošinātas trīs uzklausīšanas. Šīs uzklausīšanas notika 2018. gada 15. maijā, 2018. gada 15. jūnijā un 2019. gada 17. janvārī.
                  
               2.   PIEPRASĪJUMA ATSAUKŠANA UN PROCEDŪRAS IZBEIGŠANA
         
         
                     (9)
                  
                  
                     Ar 2019. gada 19. aprīļa un 2. maija vēstuli pieprasījuma iesniedzēji informēja Komisiju, ka tie atsauc savu pieprasījumu.
                  
               
                     (10)
                  
                  
                     Saskaņā ar pamatregulas 9. panta 1. punktu procedūras var izbeigt, ja sūdzība ir atsaukta, ja vien šāda izbeigšana nav pretrunā Savienības interesēm.
                  
               
                     (11)
                  
                  
                     Izmeklēšanā netika atklāti nekādi apsvērumi, kas liecinātu, ka procedūras izbeigšana nebūtu Savienības interesēs. Šajā sakarā Komisija ņēma vērā, ka netika saņemtas piezīmes no ieinteresētajām personām, kas norādītu, ka šāda izbeigšana nebūtu Savienības interesēs. Tāpēc Komisija uzskatīja, ka daļējas starpposma pārskatīšanas procedūra būtu jāizbeidz bez oficiāla konstatējuma par būtiskām ilglaicīgām pārmaiņām un Electrosteel dempinga praksi.
                  
               
                     (12)
                  
                  
                     Komisija secināja, ka daļējā starpposma pārskatīšana, kas attiecas tikai uz Electrosteel dempinga pārbaudi, būtu jāizbeidz, negrozot spēkā esošos pasākumus.
                  
               
                     (13)
                  
                  
                     Ieinteresētās personas tika attiecīgi informētas, un tām tika dota iespēja sniegt piezīmes.
                  
               
                     (14)
                  
                  
                     Šis lēmums ir saskaņā ar atzinumu, kuru sniegusi komiteja, kas izveidota ar pamatregulas 15. panta 1. punktu,
                  
               IR PIEŅĒMUSI ŠO LĒMUMU.
         
            1. pants
            Ar šo tiek izbeigta to antidempinga pasākumu daļēja starpposma pārskatīšana, kurus piemēro Indijas izcelsmes plastiskā čuguna (saukta arī par čugunu ar lodveida grafītu) cauruļu un caurulīšu importam, uz ko pašlaik attiecas KN kodi ex 7303 00 10 un ex 7303 00 90 (Taric kodi 7303001010 un 7303009010), izņemot plastiskā čuguna caurules un caurulītes bez iekšējā un ārējā pārklājuma (“neapstrādātas caurules”).
         
         
            2. pants
            Šis lēmums stājas spēkā nākamajā dienā pēc tā publicēšanas Eiropas Savienības Oficiālajā Vēstnesī.
         
         
            Briselē, 2019. gada 4. jūlijā
            
               
                  Komisijas vārdā –
               
               
                  priekšsēdētājs
               
               Jean-Claude JUNCKER
            
         
         
            (1)  OV L 176, 30.6.2016., 21. lpp.
         
         
            (2)  Komisijas 2016. gada 17. marta Īstenošanas regula (ES) 2016/388, ar ko nosaka galīgo antidempinga maksājumu Indijas izcelsmes plastiskā čuguna (saukta arī par čugunu ar lodveida grafītu) cauruļu un caurulīšu importam (OV L 73, 18.3.2016., 53. lpp.)
         
            (3)  Komisijas 2016. gada 11. augusta Īstenošanas regula (ES) 2016/1369, ar kuru groza Īstenošanas regulu (ES) 2016/388, ar ko nosaka galīgo antidempinga maksājumu Indijas izcelsmes plastiskā čuguna (saukta arī par čugunu ar lodveida grafītu) cauruļu un caurulīšu importam (OV L 217, 12.8.2016., 4. lpp.).
         
            (4)  Komisijas 2016. gada 17. marta Īstenošanas regula (ES) 2016/387, ar ko nosaka galīgo kompensācijas maksājumu Indijas izcelsmes plastiskā čuguna (saukta arī par čugunu ar lodveida grafītu) cauruļu un caurulīšu importam (OV L 73, 18.3.2016., 1. lpp.).
         
            (5)  Paziņojums par daļējas starpposma pārskatīšanas sākšanu attiecībā uz antidempinga pasākumiem, kas piemērojami Indijas izcelsmes plastiskā čuguna (saukta arī par čugunu ar lodveida grafītu) cauruļu un caurulīšu importam (OV C 157, 4.5.2018., 3. lpp.).